**A Ford Mexikóvárosban tovább küzd a Hosszútávú Világbajnokság első helyezéséért**

* A Ford Chip Ganassi Racing szoros küzdelmet vív a FIA Hosszútávú Világbajnokságon, és a következő csatára vasárnap kerül sor az Autodromo Hermanos Rodriguez pályán
* A 67. rajtszámú Ford GT pilótái, Andy Priaulx (GB) és Harry Tincknell (GB) állnak a GT FIA Hosszútávú Világbajnokság egyéni listája élén
* A gyártók bajnokságán a Ford a második helyen áll, a Ferrarival megegyező pontszámmal

**2017.szeptember 1.** – A nyári pihenő véget ért, és a FIA Hosszútávú Világbajnokság csapatai készen állnak, hogy a szezon hátralevő részére újra felpörgessék a motorokat.

A második szakasz Mexikóban kezdődik ezen a hétvégén, majd az USA-ban, Japánban, Kínában és Bahreinben folytatódik, és a Ford Chip Ganassi Racing felkészült rá, hogy keményen küzdjön a bajnoki címért.

A Mexikó 6 órás futam tavaly nem bizonyult túlságosan eredményesnek a Ford Chip Ganassi Racing számára, de a csapatfőnök, George Howard-Chappell most bizakodva tekint az előttük álló kihívásra. Mivel a 67. rajtszámú Ford GT legénysége vezeti az egyéni tabellát, a Ford pedig – a Ferrarival azonos pontszámmal – a második helyen áll a gyártók bajnokságában, nagyon fontos, hogy a csapat minden versenyen a lehető legtöbb pontot gyűjtse be.

“Reméljük, idén több szerencsénk lesz Mexikóban, mint tavaly,” mondta Howard-Chappell. “A 2017-ben használt Michelin abroncsaink jobban illenek ehhez a pályához, ráadásul a Nürburgringi futam óta rengeteget dolgoztunk néhány változtatáson, így minden okunk megvan arra, hogy jó eredményre számítsunk.”

A Mexikói 6 órás verseny a 4,483 km hosszú Autodromo Hermanos Rodriguez pályán zajlik Mexikóvárosban, a világ egyik legnagyobb metropoliszában. A pálya több mint 2000 méter magasan fekszik a tengerszint fölött, ami extra kihívást jelent a csapatok számára, hiszen a ritka levegőben csökken a motorok teljesítménye. Ráadásul ahogy a 67-es Ford GT pilótája, Harry Tincknell elmagyarázta, a nagy magasság a versenyzők számára is kemény próbatételt jelent:

“Mivel ritkább a levegő, a tüdő kevesebb oxigént vesz fel, így minden mozgás nehezebb, akár futni, lépcsőzni vagy éppen vezetni akar az ember. Normális esetben az autóban 150-165 a pulzusunk két órán át, ami körülbelül egy lendületes kocogásnak felel meg – és már ez is érezhető.”

“Emellett a motorok is gyengébbek itt; még a turbós erőforrások is, ami azért van, mert a versenysorozatban bevezették a szívó/turbómotorokra vonatkozó Balance of Performance teljesítménykorlátozást. Éppen ezért meg kell próbálnunk nagyobb sebességgel végighajtani a kanyarokban, mert nem lesz elég erő az autóban, hogy dinamikusan kilőjön a kanyar után.”

Tavaly a 67. számú autó remek helyen, néha másodikként haladt a mezőnyben, végül azonban ötödikként ért célba. A 66. rajtszámú Ford GT jól rajtolt ugyan, de egy versenytársa miatt megpördült, később pedig egy mechanikai hiba miatt hosszabb időre a boxutcába kényszerült, így Olivier Pla (FRA) és Stefan Mücke (GER) visszacsúszott a hetedik helyre.

“A tavalyi futam nem volt túl szerencsés a számunkra, de bízunk benne, hogy idén jobban sikerülnek a dolgok,” nyilatkozta Pla. “Nürburgring után csináltunk pár hasznos tesztet Angliában, és szerintem mindent megtettünk azért, hogy esélyünk lehessen egy olyan pályán is, ami nem igazán fekszik nekünk. Ahogy mindig, most is teljes erőbedobással küzdünk majd, hogy a lehető legtöbb pontot szerezzük meg.”

Az események szeptember 1-én, pénteken, helyi idő szerint 17:15 órakor kezdenek majd felpörögni Mexikóban (szeptember 2., szombat 00:15 a közép-európai idő szerint), amikor az autók megkezdik az első szabadedzést. A Mexikó 6 órás futam szeptember 3-án, vasárnap, helyi idő szerint 12:00 órakor (közép-európai idő szerint 09:00 órakor) rajtol el.

# # #

***A Ford Motor Company***

*A Ford Motor Company globális vállalat, amelynek központja a Michigan állambeli Dearborn. A vállalat tevékenységi köre a Ford személyautók, haszongépjárművek, városi terepjárók (SUV) és elektromos hajtású autók, valamint a Lincoln luxusautók gyártása, értékesítése, finanszírozása és a velük kapcsolatos szolgáltatások biztosítása. Ugyanakkor a Ford lendületesen dolgozik az új lehetőségek kiaknázásán az elektromos autók, az önvezető járművek és a mobilitás területén. A vállalat a Ford Motor Credit Company révén pénzügyi szolgáltatásokat is nyújt. A Ford mintegy 202.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 53.000 alkalmazottat, az összevont, illetve nem összevont közös vállalkozásokkal együtt pedig mintegy 68.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 24 gyártóüzem (16 saját tulajdonú vagy összevont közös vállalat és 8 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

***A Chip Ganassi Racing csapat***

*Chip Ganassi immár 30 éve állandó szereplőnek számít az autóversenyzés világában, és mára az egyik legsikeresebb és leginnovatívabb szemléletű csapattulajdonosként tartják számon. Csapatai jelenleg négy autóval versenyeznek a Verizon IndyCar sorozatban, két autóval a Monster Energy NASCAR Cup sorozatban, két autóval a NASCAR XFINITY sorozatban, két gyári Ford GT-vel az IMSA WeatherTech SportsCar Bajnokságban és két gyári Ford GT-vel a FIA Hosszútávú Világbajnokságon. A csapatok összesített eredménye 18 bajnoki cím és 190 győzelem, amelyeket többek közt az Indianapolis 500, a Daytona 500, a Brickyard 400, a Daytona Rolex 24, a Sebring 12 és a Le Mans 24 órás futamokon értek el. Ganassi ultramodern versenyműhelyeket működtet Indianapolisban és az észak-karolinai Concordban; a csapat székhelye a pennsylvaniai Pittsburgh-ben található. További információ:* [*www.chipganassiracing.com*](http://www.chipganassiracing.com/)

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**1138 Budapest Népfürdő u. 22.  |  |
|  | Tel: +36 1 2454 205 |  |
|  | email: ogyorke@ford.com  |  |